b'\n_START_ARTICLE_\nStealth\n_START_PARAGRAPH_\nStealth je angle\xc5\xa1ki voja\xc5\xa1ki izraz za kombinacijo taktike, metod in tehnologije, ki slu\xc5\xbei zmanj\xc5\xa1evanju opaznosti osebja, vozil in objektov za razli\xc4\x8dne senzorje. Izraz se sicer najpogosteje uporablja za tehnologijo za zmanj\xc5\xa1anje radarske opaznosti.\n_START_SECTION_\nZgodovina\n_START_PARAGRAPH_\nMed prve metode za zmanj\xc5\xa1evanje opaznosti voja\xc5\xa1kih enot sodi maskiranje oz. kamufla\xc5\xbea, ki se je v vojskovanju za\xc4\x8dela uporabljati \xc5\xa1ele pred za\xc4\x8detkom 1. svetovne vojne. Namen kamufla\xc5\xbee je razbitje \xc4\x8dlove\xc5\xa1ke silhuete in \xc4\x8dim bolj\xc5\xa1e zlivanje z okoljem, kar ote\xc5\xbei predvsem vidno detekcijo._NEWLINE_Razvoj tehnologije za zmanj\xc5\xa1anje opaznosti pa je za\xc4\x8del dobivati zagon \xc5\xa1ele v 2. svetovni vojni, ko so se razvili razli\xc4\x8dni senzorji, predvsem radar. Nemci so proti koncu vojne razvili posebno oblogo, ki je sorazmerno dobro vpijala elektromagnetno valovanje takratnih radarjev in so jo uporabljali za oblaganje stolpov svojih podmornic (na teh podmornicah so preizku\xc5\xa1ali \xc5\xa1e posebne gumijaste obloge, s \xc4\x8dimer so zmanj\xc5\xa1ali hrup in opaznost za sonar). Ravno tako so izdelali prototip bombnika Horten Ho-229, ki je bil zasnovan na principu lete\xc4\x8dega krila; dodatno je bil prekrit z me\xc5\xa1anico grafitnega prahu in lepila. To je omogo\xc4\x8dilo dobro neopaznost za takratne radarje, kar so s poskusi ugotovili \xc5\xa1ele po vojni._NEWLINE_Po koncu vojne so z razvojem te tehnologije nadaljevali v ZDA, kjer so \xc5\xbeeleli zmanj\xc5\xa1ati radarsko opaznost vohunskih letal U2. V okviru teh raziskav so izdelali tudi letalo A-12, ki je bilo predhodnik nadzvo\xc4\x8dnega vohunskega letala SR-71 Blackbird._NEWLINE_V sedemdesetih letih 20. stoletja se je na podlagi teh raziskav za\xc4\x8del projekt Have Blue, katerega namen je bil izdelati lovsko letalo in bombnik z zmanj\xc5\xa1ano radarsko opaznostjo. V okviru tega projekta so se mo\xc4\x8dno naslanjali na teorijo zmanj\xc5\xa1anja radarske slike, ki jo je razvil ruski fizik Peter Ufimcev in je omogo\xc4\x8dala ra\xc4\x8dunalni\xc5\xa1ko podprto na\xc4\x8drtovanje novih letal. Rezultat tega projekta sta bila takti\xc4\x8dni bombnik F-117 in strate\xc5\xa1ki bombnik B-2 Spirit, ki sodita med najdra\xc5\xbeja moderna letala.\n_START_SECTION_\nZmanj\xc5\xa1anje opaznosti za radar\n_START_PARAGRAPH_\nZmanj\xc5\xa1evanje radarske opaznosti se izvaja z motenjem radarja ter z zmanj\xc5\xa1anjem radarskega preseka, ki je pasivna metoda. Slednje se danes dosega s kombinacijo oblike povr\xc5\xa1ine, ki preusmeri glavnino radarskega snopa stran od radarja in uporabo materialov za absorbcijo elektromagnetnega valovanja. S tem se ustvarijo podro\xc4\x8dja, v smeri katerih se odboj radarskega snopa zelo zmanj\xc5\xa1a. Pri letalih je potrebno vse oro\xc5\xbeje spraviti v trup, enako velja tudi za antene in ostale izstopajo\xc4\x8de dele. Zelo podobni prijemi so uporabljeni tudi pri najnovej\xc5\xa1ih tipih vojnih ladij._NEWLINE_Pri prvih letalih z zmanj\xc5\xa1ano radarsko opaznostjo je uporaba teh ukrepov privedla do zmanj\xc5\xa1anja stabilnosti, ki jo je bilo potrebno zagotavljati umetno z uporabo sistema fly-by-wire. Poleg tega je zaradi zahteve po namestitvi oro\xc5\xbeja v trupu bojni tovor teh letal po navadi manj\xc5\xa1i, kot bojni tovor obi\xc4\x8dajnih letal.\n_START_SECTION_\nZmanj\xc5\xa1anje opaznosti za infrarde\xc4\x8de (IR) senzorje\n_START_PARAGRAPH_\nZmanj\xc5\xa1anje opaznosti za senzorje IR valovanja je naslednji pomemben ukrep za zmanj\xc5\xa1anje splo\xc5\xa1ne opaznosti. Pri tem gre za metode zmanj\xc5\xa1evanja oddane toplote, ki jo v glavnem generirajo pogonski motorji._NEWLINE_Pri letalskih motorjih se pogosto uporabljajo turboreaktivni motorji z dvojnim obtokom (t. i. turboventilatorski motorji), pri katerih se vro\xc4\x8di izpu\xc5\xa1ni plini dodatno hladijo s tokom hladnega zraka. Pri teh motorjih po navadi ni komore za dodatno zgorevanje, saj bi uporaba slednjega pove\xc4\x8dala toplotno sliko letala. Negativna stran tega je ni\xc5\xbeja hitrost letala in zmanj\xc5\xa1ana mo\xc5\xbenost ostrej\xc5\xa1ih manevrov, ki zahtevajo ve\xc4\x8djo mo\xc4\x8d motorja. Dodatno hlajenje zagotavljajo zelo \xc5\xa1iroke izpu\xc5\xa1ne odprtine v obliki re\xc5\xbe, ki so lahko v smeri proti tlom zakrite s toplotno odpornimi zasloni (kot npr. pri bombniku B-2).\n_START_SECTION_\nZmanj\xc5\xa1anje hrupa\n_START_PARAGRAPH_\nMetode za zmanj\xc5\xa1anje hrupa so poleg v letalstvu predvsem pomembne za zmanj\xc5\xa1evanje opaznosti vodnih plovil (ladij in podmornic), saj pri slednjih zaradi vrtin\xc4\x8denja vode pri gibanju in pogonskega sistema prihaja do nezanemarljivega hrupa. Zato so povr\xc5\xa1ine posebej oblikovane, da se vrtin\xc4\x8denje \xc4\x8dim bolj zmanj\xc5\xa1a; enaka pozornost je potrebna pri na\xc4\x8drtovanju ladijskih vijakov, ki proizvajajo najve\xc4\x8dji hrup. Poleg tega se mo\xc4\x8dno uporabljajo tudi protihrupne obloge, ki du\xc5\xa1ijo ostale zvoke.\n_START_SECTION_\nPrikrivanje emisij lastnih elektronskih naprav\n_START_PARAGRAPH_\nZ napredkom senzorjev je za\xc5\xa1\xc4\x8dita pred detekcijo razli\xc4\x8dnih elektromagnetnih emisij, ki izvirajo iz elektronskih naprav na vozilu (kot so radarji, radiozveze, itd), postala zelo pomemben del zmanj\xc5\xa1evanja neopaznosti. Z uporabo Faradayevih kletk se prepre\xc4\x8di \xc5\xa1irjenje emisij iz naprav navzven. Pri napravah, kot sta radio in radar, se uporabljajo posebne metode oblikovanja oddanih signalov tako, da jim je te\xc5\xbeko slediti oz. zvenijo kot naklju\xc4\x8dne motnje.\n_START_SECTION_\nProtiukrepi\n_START_PARAGRAPH_\nKmalu po zalivski vojni, kjer so bili mno\xc5\xbei\xc4\x8dno uporabljeni tudi manj opazni bombniki F-117, so ostale dr\xc5\xbeave za\xc4\x8dele tehnologijo za zmanj\xc5\xa1anje opaznosti jemati bolj resno in tudi na\xc4\x8drtovati protiukrepe, ki so zasnovani na znanih omejitvah tehnologije za zmanj\xc5\xa1anje radarske opaznosti._NEWLINE_Predvsem v Rusiji so za\xc4\x8deli glavnino razvoja vlagati v radarje z ni\xc5\xbejimi frekvencami (npr. v obmo\xc4\x8dju VHF), ki bi bili teoreti\xc4\x8dno zmo\xc5\xbeni zaznati letala z zmanj\xc5\xa1ano radarsko opaznostjo. Pri tem so po nekaterih trditvah na podro\xc4\x8dju obdelave signalov naredili precej\xc5\xa1en napredek na podro\xc4\x8dju lo\xc4\x8devanja tar\xc4\x8d od ne\xc5\xbeeljenih odbojev (clutter), ki je bilo vedno slaba to\xc4\x8dka teh radarjev._NEWLINE_Potencialen protiukrep bi bilo omre\xc5\xbeje radarjev, kjer so sprejemniki postavljeni lo\xc4\x8deno od oddajnika, saj manj opazna letala zaradi svoje oblike preusmerijo radarski snop v druge smeri, kjer bi jih lahko prestregli radarski sprejemniki in tako zaznali letalo. Izpeljanka tega principa so t. i. pasivni radarji, ki bi namesto namenskih oddajnikov uporabili kar obstoje\xc4\x8de omre\xc5\xbeje radijskih, televizijskih in GSM oddajnikov.'